เบอร์ลี่ฯจ้องขายหุ้นกู้ยันไม่เพิ่มทุน
ขอ6พันล้านคืนหนี้ลงทุนเพิ่มเก็บเกี่ยวรายได้เวียดนามปี’55
29 ต.ค. 2565

ขอ6พันล้านคืนหนี้ลงทุนเพิ่มเก็บเกี่ยวรายได้เวียดนามปี’55
“เบอร์ลี่ ยุคเกอร์” เล็งขอวงเงินออกหุ้นกู้ 5,000-6,000 ล้านบาท ใช้หนี้เงินกู้-ขยายธุรกิจ ปีหน้าลงทุนเวียดนามชัดแจ๋ว
นายอัศวิน เตชะเจริญวิกุล กรรมการผู้จัดการใหญ่ บริษัท เบอร์ลี่ ยุคเกอร์ (BJC) เปิดเผยว่า ในที่ประชุมผู้ถือหุ้นเดือน เม.ย.ปีหน้า บริษัทจะขอมติจากผู้ถือหุ้นเพื่อเพิ่มทุนจดทะเบียน โดยการออกหุ้นเพิ่มทุนเพื่อจัดสรรให้กับกรรมการและพนักงาน (อีสป) ซึ่งขณะนี้ยังไม่สามารถเปิดเผยรายละเอียดได้ เนื่องจากยังอยู่ระหว่างการหารือ 
ขณะเดียวกัน บริษัทเตรียมขออนุมัติวงเงินจากผู้ถือหุ้น 5,000-6,000 ล้านบาท เพื่อนำไปออกหุ้นกู้ในปีหน้า สำหรับใช้ชำระคืนหนี้บางส่วนและลงทุนขยายธุรกิจในอนาคต หลังจากในปีนี้บริษัทใช้เงินกู้และกระแสเงินสดลงทุนซื้อกิจการและขยายธุรกิจปกติไปแล้ว 4,000-5,000 ล้านบาท 
“นอกจากการออกหุ้นกู้แล้ว บริษัทยังมีทางเลือกในการกู้เงินเพื่อลงทุน เพราะปัจจุบันอัตราหนี้สินต่อทุนของบริษัทอยู่ในระดับต่ำเพียง 0.8 เท่า ทำให้ยังสามารถกู้เงินได้สูงถึง 7,000 ล้านบาท ส่วนการเพิ่มทุนเพื่อขยายธุรกิจคงไม่จำเป็น เพราะบริษัทไม่มีโครงการลงทุนขนาดใหญ่ระดับหมื่นล้านบาท มีเพียงการลงทุนระดับพันล้านบาท ซึ่งใช้ช่องทางการเงินที่มีอยู่ได้” นายอัศวิน กล่าว 
บริษัทตั้งเป้ารายได้ปีหน้าเติบโตประมาณ 15% แบ่งเป็นยอดขายภายในประเทศ 85% ยอดขายต่างประเทศ 15% ขณะที่ในปีนี้คาดว่ารายได้จะมากกว่า 2.5 หมื่นล้านบาท โตขึ้นจากปี 2553 ประมาณ 15% ซึ่งเป็นไปตามเป้าที่ตั้งไว้ และแม้ว่ายอดขายและกำไรในช่วงไตรมาส 4 ปีนี้จะชะลอตัวลงจากปัญหาน้ำท่วม แต่มั่นใจว่าผลประกอบการทั้งปีจะออกมาดีกว่าปีก่อนแน่นอน 
นายอัศวิน กล่าวว่า บริษัทคาดว่าจะสามารถสรุปความร่วมมือกับพันธมิตรในเวียดนามเหนือภายใน 6 เดือนข้างหน้า ซึ่งพันธมิตรดังกล่าวเป็นบริษัทขนาดใหญ่ที่สามารถกระจายสินค้าได้ถึง 2-3 แสนจุด ทำให้เชื่อว่าจะช่วยสนับสนุนการกระจายสินค้าของบริษัทให้ครอบคลุมทั้งประเทศเวียดนาม โดยบริษัทตั้งเป้าเข้าไปถือหุ้นในบริษัทดังกล่าวอย่างต่ำ 51%
สำหรับโรงงานผลิตกระป๋องในเวียดนาม คาดว่าจะเริ่มเดินเครื่องผลิตได้ในเดือน ก.พ. 2555 และจำหน่ายได้ในเดือน พ.ค. 2555 สามารถสร้างยอดขายได้ 1,500-1,600 ล้านบาทต่อปี โดยคาดว่ายอดขายจะเริ่มเข้ามาตั้งแต่ไตรมาส 2 ปีหน้า และจะเพิ่มขึ้นต่อเนื่องในปี 2556